**Forslag til Selvstyrets bekendtgørelse om bemandingen af grønlandske fiskefartøjer**

I medfør af § 42 og § 68, i Inatsisartutlov nr. 29 af 23. maj 2024 om fiskeri, fastsættes:

*Anvendelsesområde*

**§ 1.** Bekendtgørelsen finder anvendelse på erhvervsmæssigt fiskeri med grønlandsk registrerede fartøjer på 24 meter længde over alt (l.o.a.) eller derover, der udnytter ressourcerne inden for Grønlands fiskeriterritorium, og grønlandske aktørers erhvervsmæssige fiskeri uden for Grønlands fiskeriterritorium.

*Regler om bemanding*

**§ 2.** Mindst 90 % af besætningen, der er officerer, skal være personer, der:

1) har folkeregisteradresse og fast bopæl i Grønland og har haft folkeregisteradresse og fast bopæl i Grønland i to sammenhængende år inden for en femårig periode, og

2) er fuldt skattepligtige til Grønland, og har været fuldt skattepligtige til Grønland i to sammenhængende år inden for en femårig periode.

*Stk. 2.* Ved officerer forstås i denne sammenhæng besætningsmedlemmer af følgende kategorier:

1) skipper,

2) styrmænd,

3) kok/hovmester,

4) trawlbas,

5) fabriksleder,

6) fabriksformand

7) maskinchefer

8) maskinmestre

9) teknikere, der udelukkende beskæftiger sig med drift og vedligehold af fabriksanlæg

*Stk. 3.* Besætningsmedlemmer, der varetager funktioner som både officerer og ikke-officerer, kategoriseres som officerer.

*Stk. 4.* De i stk. 2, nr. 7-9 nævnte personer, er ikke omfattet af kravene i bestemmelsens stk. 1.

*Stk. 5.* Ved udnyttelsen af grønlandske fiskekvoter i internationale områder kan der gives dispensation fra vilkårene i stk. 1, nr. 1-3, for op til 50 % af besætningen nævnt i stk. 1. Ansøgningen sendes til Departementet for Fiskeri og Fangst senest 1 time efter fartøjets afrejse og er gyldig indtil turens afslutning.

**§ 3.** Den del af besætningen, som ikke er officerer, skal bestå af personer, der:

1) har folkeregisteradresse og fast bopæl i Grønland og har haft folkeregisteradresse og fast bopæl i Grønland i to sammenhængende år inden for en femårig periode, og

2) er fuldt skattepligtige til Grønland, og har været fuldt skattepligtige til Grønland i to sammenhængende år inden for en femårig periode.

*Stk. 2.* Ved udnyttelsen af grønlandske fiskekvoter i internationale områder, kan der gives dispensation fra vilkårene i stk. 1, nr. 1-3, for op til 50 % af besætningen nævnt i stk. 1. Ansøgningen sendes til Departementet for Fiskeri og Fangst senest 1 time efter fartøjets afrejse og er gyldig indtil turens afslutning.

**§ 4.** Hvis en person i forbindelse med sin uddannelse har ophold uden for Grønland, kan personen ansøge om dispensation fra § 2, stk. 1, og § 3, stk. 1. En ansøgning skal indeholde dokumentation for uddannelsen. Dokumentation kan for eksempel være et eksamensbevis eller en bekræftelse på at personen er optaget på en uddannelse. Ansøgning og dokumentation skal sendes til Departementet for Fiskeri og Fangst. Et eventuelt dispensationsforhold skal være afklaret inden fartøjets afrejse.

*Stk. 2.* En dispensation er gyldig i to år fra udstedelsestidspunktet.

**§ 5.** Bemandingslisten skal udfyldes og fremsendes i forbindelse med afsending af afgangsmelding via det elektroniske rapporteringssystem (ERS), og i overensstemmelse med gældende frister for afsending af afgangsmelding, jf. reglerne i selvstyrets bekendtgørelse om kontrol med fiskeri.

*Stk. 2.* Hvis ERS ikke er godkendt til produktion af GFJK eller ikke er funktionsdygtigt, skal bilag 1 anvendes.

*Stk. 3.* Ved forhyring af en person til arbejde ombord under fiskeri er det rederens ansvar, at § 2, stk. 1, samt § 3, stk. 1 overholdes.

*Stk. 4.* Den forhyredes navn, stillingsbetegnelse og CPR-nummer skal fremsendes til GFJK via ERS-systemet.

*Kontrol*

**§ 6.** Grønlands Fiskerilicenskontrol kan i kontroløjemed pålægge forhyrer at udlevere en kopi af besætningens hyrekontrakter samt næringsbreve.

*Foranstaltninger*

**§ 7.** Det kan medføre bøde efter reglerne i Kriminallov for Grønland, at:

1) overtræde bekendtgørelsens § 2, stk. 1 og stk. 5, § 3 og § 5,

2**)**  afgive urigtige eller vildledende oplysninger til offentlig myndighed eller undlade at afgive den dokumentation og de oplysninger, som er påbudt i bekendtgørelsens § 6.

*Stk. 2.* Bøder, der idømmes efter stk. 1, tilfalder Landskassen.

**§ 8.** Naalakkersuisut kan i gentagelsestilfælde eller under skærpende omstændigheder begrænse retten til udnyttelse af en tildelt licens eller inddrage licensen.

*Ikrafttrædelse og overgangsbestemmelser*

**§ 9.** Bekendtgørelsen træder i kraft den 1. januar 2025.

*Stk. 2.* Ved ikrafttrædelse ophæves Selvstyrets bekendtgørelse nr. 13 af 17. november 2011 om bemanding af grønlandske fiskefartøjer.

**§ 10.** Det i § 2, stk. 1, anførte krav om besætningens sammensætning samt bopæl i Grønland skal være opfyldt senest 1. januar 2033. I perioden fra og med 1. januar 2025 – til og med 31. december 2033, skal minimum 60 % af besætningen, der er officerer, opfylde de i § 2, stk. 1, fastsatte vilkår.

*Grønlands Selvstyre, den xx. xxx 2024*

**Kim Kielsen**

Naalakkersuisoq for Fiskeri og Fangst

/Emanuel Rosing